ວາລະສານ ການທະນາຄານ ແລະ ການເງິນອາຊີ (Asian Banking and Finance Magazine) ໄດ້ມອບ 2 ລາງວັນດີເດັ່ນໃຫ້ແກ່ ທະນາຄານ ການຄ້າຕ່າງປະເທດລາວ ມະຫາຊົນ ຫຼື ທຄຕລ ໃນງານປະກາດລາງວັນ ການທະນາຄານ ແລະ ການເງິນອາຊີ ປະຈຳປີ 2016 (Asian Banking and Finance Awards 2016) ທີ່ຈັດຂຶ້ນໃນຄຳ່ຄືນຂອງວັນທີ 20 ກໍລະກົດ 2016 ທີ່ໂຮງແຮມ ຊາງກຣີລາ ປະເທດສິງກະໂປ. ສອງລາງວັນທີ່ ທຄຕລ ໄດ້ຮັບແມ່ນມາຈາກປະເພດ ທະນາຄານບໍລິການລູກຄ້າທົ່ວໄປ (Retail Banking) ໄດ້ແກ່ ລາງວັນທະນາຄານດີເດັ່ນພາຍໃນປະຈຳປີ 2016 ແລະ ລາງວັນດີເດັ່ນດ້ານແນວຄວາມຄິດລິເລີ່ມ ໃນການໃຫ້ບໍລິການຜ່ານລະບົບມືຖື ຊຶ່ງ ທຄຕລ ເປັນທະນາຄານພຽງແຫ່ງດຽວໃນ ສປປ ລາວ ທີ່ໄດ້ຮັບລາງວັນອັນຊົງກຽດດັ່ງກ່າວ. ລາງວັນປະເພດນີ້ ໄດ້ມີ 65 ທະນາຄານຈາກ 24 ປະເທດ ທີ່ໄດ້ຮັບລາງວັນໃນປີນີ້. ສຳລັບລາງວັນ ທະນາຄານດີເດັ່ນພາຍໃນແຫ່ງປີ, ທຄຕລ ໄດ້ຮັບມາ 5 ປີຕິດຕໍ່ກັນ ນັບແຕ່ປະຈຳປີ 2012 ເປັນຕົ້ນມາ ແລະ ລາງວັນທະນາຄານດີເດັ່ນດ້ານແນວຄວາມຄິດລີເລີ່ມ ໃນການໃຫ້ບໍລິການ ຜ່ານລະບົບມືຖື ກໍ່ເປັນຄັ້ງທີສອງ ພາຍຫຼັງທີ່ໄດ້ຮັບໃນປີ 2014 ຈາກການພັດທະນາຜະລິດຕະພັນ BCEL One ທີ່ມີຄວາມໂດດເດັ່ນ. ລາງວັນທີ່ ທຄຕລ ໄດ້ຮັບໃນເທື່ອນີ້ ເປັນສິ່ງທີ່ຢັ້ງຢືນເຖິງຄຸນນະພາບໃນການບໍລິການຂອງ ທຄຕລ ແລະ ການຍອມຮັບຂອງສາກົນຕໍ່ ທຄຕລ ໄດ້ເປັນຢ່າງດີ. ການສະເໜີຊື່ທະນາຄານເພື່ອເຂົ້າຮັບລາງວັນ ແລະ ການຕັດສິນ ແມ່ນພິຈາລະນາໂດຍຄະນະກຳມະການ ທີ່ມາຈາກບັນດາ ບໍລິສັດ ກວດສອບບັນຊີ ທີ່ມີຊື່ສຽງລະດັບສາກົນ ອັນປະກອບດ້ວຍຕົວແທນຈາກ ບໍລິສັດ Ernst & Young, PwC, Deloitte ແລະ KPMG.